 Na WINNIE ONYANDO MKEWE Naibu Rais Rigathi Gachagua, Bi Dorcas Rigathi, sasa anasisitiza kuwa serikali haina uwezo wala mamlaka kudhibiti makanisa. Akihutubia Ushirika wa Wachungaji wa Kiambu katika kongamano la makasisi katika Kanisa la Christian Church International (CCI) mjini Thika, Kaunti ya Kiambu Jumanne, Mei 9, 2023, Bi Dorcas alishikilia kuwa kudhibiti makanisa ni sawa na kuwanyima waumini uhuru wa kuabudu kama inavyopendekezwa na Katiba ya Kenya. Mchungaji Dorcas alisisitiza kwamba makanisa ni vuguvugu la kiroho ambalo linafanya kazi kwa misingi ya imani kama dira ya maadili na dhamira ya jamii. Kwa hivyo, alishikilia kuwa serikali haina uwezo wa kudhibiti mienendo ya kiroho kwani haina ufahamu kuhusu masuala ya kiroho. “Huwezi kutunga sheria ya kudhibiti kile ambacho hukielewi. Wanaposema kanisa litawaliwe na mtu aliye na masomo ya juu kama vile Digrii na PHD, basi haitawezekana. Kadhalik, hilo haliko kwenye Bibilia,” akasema Bi Dorcas. Kauli ya mke wa Gachagua inajiri wakati mjadala kuhusu udhibiti wa makanisa na maeneo ya kuabudu unazidi kupamba moto. Rais William Ruto amebuni jopokazi kuchunguza mienendo ya makanisa nchini, hasa baada ya ufichuzi wa mhubiri tata Paul Mackenzie anahusishwa na maafa ya halaiki ya washirika wake Shakahola.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  